極樂寺
作者：李堪
朝代：宋

paragraphs: 空門出白雲，梵宇依蒼岫。
天色湛瑶光，春花結野秀。
簷間綺羅被，池底星珠漏。
香沉烟篆餘，文兼雨碑舊。
恬智靜可養，寂寞誰復扣。
逍遥隠葉猿，盤薄穿花溜。
團團草露晞，瑟瑟空香逗。
層臺太虛半，雙壑瀑泉透。
苔空綠錢死，松老清陰瘦。
獨鶴倏飛騫，深蘿苦紛構。
歸涔待沃洲，芥子觀靈鷲。
凈土人不來，塵寰廓然晝。